พรรคประชาธิปัตย์

พรรคประชาธิปัตย์ (ย่อ: ปชป.) ก่อตั้งเมื่อวันที่ 6 เมษายน ค.ศ. 1946 เป็นพรรคการเมืองจดทะเบียนที่เก่าแก่ที่สุดของไทยที่ยังดำเนินการอยู่
ก

การปฏิรูปการเมืองควรใช้ทฤษฎีแมลงสาบ ที่วิเคราะห์มาจากพฤติกรรมของแมลงสาบ คือ ปรับตัวเองได้ดี มีเรดาห์คือหนวดในการตรวจสอบสิ่งต่าง ๆ มีสมอง และประสาท ไว้คอยประสานงานกับส่วนต่าง ๆ มีขา 6 ขาไว้เดินมีปีก 2 คู่เอาไว้บินเวลาคับขัน เวลาวิ่งจะวิ่งเร็วแต่วิ่งระยะสั้น ๆ วิ่งไปแล้วหยุดแล้ววิ่งต่อ นอกจากนี้ยังมีจุดเด่นคือการแพร่พันธุ์ได้รวดเร็วมาก จึงทำให้แมลงสาบอยู่มาได้เป็นพันล้านปี ไม่สูญพันธุ์ ซึ่งนำมาประยุกต์ใช้กับการปฏิรูปการเมืองได้ 4 ประการ คือ 1.รู้จักฟัง แต่ถ้าฟังแล้วโมโหก็ถือเป็นเรื่องน่าเกลียด 2.รู้จักคิด 3.รู้จักจัดการ คือรู้ว่าจะแก้ ปัญหาและสถานการณ์ได้อย่างไร และ 4.รู้จักทำ คือนำข้อมูลที่ได้มาปฏิบัติให้ถูกทาง นี่คือบทเรียนที่แมลงสาปใช้ซึ่งหากเปรียบเทียบกับไดโนเสาร์ ที่ปรับตัวไม่ได้ก็สูญพันธ์การเมืองในยุคปฏิรูปก็เหมือนกัน

กนก วงษ์ตระหง่าน, เปิดตำนานศัพท์ “พรรคแมลงสาบ”

พรรคประชาธิปัตย์ต้องปรับให้เป็นไปตามความต้องการที่ปรากฎในสังคม ยุคสมัยนี้คือ ประชาชนต้องการจากพรรคคือเรื่องของการแก้ปัญหาการดำเนินชีวิต การยกระดับคุณภาพชีวิต ด้านสังคม เศรษฐกิจ เรื่องอื่น ๆ

กรณ์ จาติกวณิช, ส่องมุมมอง"กรณ์ จาติกวณิช" พรรคประชาธิปัตย์ถึงเวลาต้องเปลี่ยนแปลง

ที่ผ่านมาก็มีประวัติศาสตร์ให้ดู นั้นคือข้อเท็จจริง ดังนั้นถ้าจะกระทบการหาเสียงของพรรคประชาธิปัตย์ก็เป็นเรื่องปกติเพราะมีมากกว่า1พรรค ซึ่งไม่ได้กังวลอะไร แต่ต้องแข่งขันกับแบบยุติธรรม เพราะคนคุมเกมลงมาเล่นเกมเอง แต่ถ้านายกฯคิดว่าถูกต้องไม่เกี่ยวกับการเมืองก็ไม่ว่าอะไร แต่ดิฉันไม่เชื่อ

กัลยา โสภณพนิช, ‘ประชาธิปัตย์’ แฉยับ! ‘เกณฑ์หมู่บ้านละ30คน’ มารับ ‘บิ๊กตู่’ ที่บุรีรัมย์!
ค

ท่านทั้งหลายจะเห็นว่า พรรคประชาธิปัตย์ ได้ยืนยงคงกระพันมาจนทุกวันนี้ ทั้ง ๆ ที่เราประสบมรสุมทางการเมืองมานับครั้งไม่ถ้วน แต่พรรคประชาธิปัตย์ยังคงอยู่ ถึงแม้ว่าบางคราว ในสมัยรัฐบาลจอมพล ป. พิบูลสงคราม จะประกาศให้เลิกล้มพรรคการเมือง แต่พรรคประชาธิปัตย์ก็ยังคงอยู่ บรรดาสมาชิกก็คงยึดมั่นในอุดมการณ์ของตนตลอดมา บางท่านอาจจะตั้งคำถามว่า ทำไมสมาชิกพรรคประชาธิปัตย์ จึงจับกลุ่มเหนียวแน่นและช่วยกันรักษาอุดมคติและชื่อเสียงของพรรคเป็นอันดีจนถึงปัจจุบัน ข้าพเจ้าขอตอบว่า เพราะในชั้นแรกพรรคประชาธิปัตย์ ได้รวบรวมตั้งเป็นพรรคแล้ว จึงจัดหัวหน้า โดยเหตุนี้ บรรดาสมาชิกของพรรคทั้งหมด ต้องรับผิดชอบในความเป็นอยู่ของพรรค ทั้งต้องรักษาเกียรติคุณของพรรคด้วย ส่วนหัวหน้าพรรคนั้น เป็นเพียงแต่ผู้ที่สมาชิกของพรรคอุปโลกน์ขึ้น จะเปลี่ยนกันเมื่อใดก็ได้ ในเมื่อเห็นว่าควรเปลี่ยน ซึ่งตรงกันข้ามกับพรรคที่ตั้งกันมาโดย หัวหน้าพรรคแสวงหาลูกพรรค หรือสมาชิกของพรรคมาสนับสนุนตน อันเป็นเหตุให้สมาชิกของพรรคไม่มีความรับผิดชอบ ในความเป็นอยู่และเกียรติของพรรคเท่าใดนัก ทั้ง ๆ ที่สมาชิกรับว่ามีอุดมคติตรงกัน เราจึงเห็นได้ว่า เมื่อหัวหน้าพรรคหมดวาสนาครั้งใด ลูกพรรคก็แตกกระจายหมด ประหนึ่งรังผึ้งขาดตัวนางพญาฉะนั้น

ควง อภัยวงศ์, จรี เปรมศรีรัตน์, กำเนิดพรรคประชาธิปัตย์ 6 เมษายน พ.ศ.2489 61 ปี ประชาธิปัตย์ ยังอยู่ยั้งยืนยง ISBN 9789747046724
จ

พรรคประชาธิปัตย์ต่อสู้ เรียกร้องเรื่องงบพัฒนาภาคใต้มาตลอดแต่ไม่ได้รับการสนองตอบ เพราะพวกท่านเป็นเสียงข้างมากลากไป พรรคประชาธิปัตย์ตั้งกระทู้ถาม หารือ และอภิปรายในสภา แต่งบประมาณก็ไม่ลงภาคใต้อยู่ดี ทุกอย่างเป็นไปตามที่คุณทักษิณเลือกปฏิบัติ

จุฤทธิ์ ลักษณวิศิษฏ์

อย่าปัญญาอ่อนตามพวกแมลงสาบ

จารุพงศ์ เรืองสุวรรณ

ตนเดินทางมาสมัครเป็นสมาชิกพรรคประชาธิปัตย์ หลังตัดสินใจแน่นอนแล้วว่าจะลงสมัครรับเลือกตั้ง ส.ส.ในนามพรรคประชาธิปัตย์ โดยได้สมัครเป็นสมาชิกพรรคเรียบร้อยแล้ว ทั้งยังได้มีโอกาสเข้าพบและถ่ายรูปคู่กับ นายจุรินทร์ ลักษณวิศิษฏ์ หัวหน้าพรรค ซึ่งตนสนใจที่จะลงสมัครรับเลือกตั้งเป็น ส.ส.เขต ในนามพรรคประชาธิปัตย์ และพร้อมที่จะเดินหน้างานการเมืองไปกับพรรคด้วยความศรัทธาในอุดมการณ์ของพรรคและหัวหน้าพรรค ส่วนพรรคจะพิจารณาอย่างไรก็ขอให้เป็นดุลพินิจของพรรคต่อไป

จักษ์ พันธ์ชูเพชร
ช

ดูตัวอย่างพรรคอนาคตใหม่ ที่แม้เป็นพรรคเพิ่งเกิด ยังแสดงตัวตนต่อสู้เพื่อสิทธิตามกฎหมายชัดเจน ไม่ใช่ “อีแอบ” งก ๆ เงิ่น ๆ อยากจะร่วมรัฐบาลหรือฝ่ายค้านก็ยังไม่รู้จะเอายังไงกันแน่

ชูวิทย์ กมลวิศิษฎ์

ดีใส่ตัวชั่วให้คนอื่น สันดานประชาธิปัตย์

ชญานิน คงสง
ณ

ประกาศไปเลยว่าจะอยู่ไปอีก 5ปี 10ปี ดีกว่าเอาความต้องการนั้นมาสอดไส้อยู่ในรัฐธรรมนูญ ไม่มีกติกาหรือรัฐธรรมนูญใดในโลกที่ปราบโกงได้เบ็ดเสร็จหรอก คนอื่นในพรรคประชาธิปัตย์จะคิดอย่างไร อยากเป็นรัฐบาล อยากร่วมรัฐบาลหรือไม่ผมไม่ทราบ แต่ด้วยสถานการณ์แบบนี้ หน้าตารัฐธรรมนูญแบบนี้ ผมว่าเราควรเป็นฝ่ายค้านเพื่อให้แน่ใจว่านายกฯ และรัฐบาลที่มาจากการเลือกตั้งแบบครึ่งๆ นี้จะทำงานได้ดีและปลอดโกงจริง ผมเคยแสดงความเห็นไว้แบบนี้เมื่อปี’59 มาถึงวันนี้ วันที่พรรคประชาธิปัตย์แพ้เลือกตั้งแบบราบคาบ มันสะท้อนให้เห็นว่าประชาชนส่วนใหญ่ไม่เอาแนวทางที่พรรคประชาธิปัตย์นำเสนอในการเลือกตั้ง เสียงส่วนใหญ่เขาเอาแนวทางของพรรคพลังประชารัฐ เขาเอาแนวทางของพรรคเพื่อไทย ในขณะที่อุดมการณ์ของพรรคประชาธิปัตย์คือไม่สนับสนุนการสืบทอดอำนาจเผด็จการ ไม่สนับสนุนแนวทางประชาธิปไตยที่ไม่ฟังเสียงข้างน้อย รวมถึงไม่สนับสนุนแนวทางการบริหารประเทศที่ไม่สุจริต ครั้งหนึ่งเราเคยสนับสนุนพล.อ เปรม ขึ้นเป็นนายกรัฐมนตรีคนกลาง แต่นั่นเกิดขึ้นหลังจากการเลือกตั้งสิ้นสุดลงโดยชื่อของพล.อ เปรมถูกหยิบยกขึ้นมาภายหลัง นั่นไม่ใช่การสืบทอดอำนาจ พล.อเปรม ไม่ได้เป็นนายกฯ ก่อนหน้านั้น ไม่ได้ถ่ายรูปติดป้ายหาเสียงกับผู้สมัคร ไม่ได้ขึ้นเวทีปราศรัยกับพรรคการเมืองใด ที่สำคัญท่านไม่เคยแสดงพฤติกรรมแบบคุณประยุทธ์ว่า “ไม่อยากเข้ามา แต่อยากอยู่ต่อ” มีรัฐมนตรีรับเชิญในรัฐบาลของท่านออกไปตั้งพรรคการเมืองไว้รองรับ ดังนั้นพฤติกรรมของคุณประยุทธ์และคณะคือการสืบทอดอำนาจ ซึ่งวันนี้จากผลการเลือกตั้งก็ได้ข้อสรุปว่าประชาชนส่วนใหญ่เห็นด้วยกับแนวทางนี้ และเช่นเดียวกันกับคะแนนเสียงส่วนใหญ่อีกฟากหนึ่งที่ยังสนับสนุนพรรคเพื่อไทย ทั้งๆที่เคยเกิดการเดินขบวนไล่กันมายกใหญ่ในปี’57 แล้วด้วยเรื่องทุจริตต่างๆ และการออกกฎหมายนิรโทษกรรม มากไปกว่านั้น เราไม่คิดที่จะย่ำอยู่กับอดีตหรือจมปลักอยู่กับประเด็นการเมือง พรรคประชาธิปัตย์มองไปยังอนาคต เราใช้เวลาในช่วง5ปีของรัฐบาลรัฐประหาร เดินหน้าทำงานหนัก เก็บข้อมูล ศึกษาปัญหาและแนวทางพัฒนาต่างๆ เพื่อให้ได้นโยบายที่ดี เป็นประโยชน์กับคนทุกกลุ่ม เป็นรูปธรรม ตามที่เราได้ร่างและนำเสนอมันออกไปผ่านกระบวนการหาเสียงเลือกตั้ง เรานำเสนออย่างเป็นขั้นตอน เป็นเหตุเป็นผล พร้อมอ้างอิงถึงความสำเร็จที่เราเคยทำมาในอดีต สิ่งเหล่านี้ล้วนเป็นข้อสรุปที่ทำให้ผมคิดว่า ระหว่างที่ใครต่อใครต่างช่วงชิงการจับขั้วตั้งรัฐบาลตามความต้องการของพวกเขา หากเรากลับมาทบทวนทั้งอุดมการณ์พรรคฯ หลักการ ทั้งความไว้วางใจต่อเราให้เข้าไปบริหารประเทศของประชาชน รวมไปถึงเหตุผลที่ผมเคยพูดไปก่อนหน้านี้ในปี’59 ซึ่งนั่นก็มีเหตุการณ์ที่พิสูจน์แล้วว่าในช่วงท้ายของรัฐบาลรัฐประหารเอง ที่ก็ใช้รัฐธรรมนูญฉบับปราบโกงนี่ล่ะครับ ก็ยังมีข้อกังขาเรื่องการปราบโกง องค์กรอิสระที่มีหน้าที่เฉพาะเรื่องปราบทุจริตก็ยังมีมติที่กังขาคนทั้งประเทศในบางเรื่อง นี่ยังไม่นับผลเลือกตั้งที่เริ่มจะมีข้อสงสัยกันมากขึ้นเรื่อยๆ เพราะยังประกาศผลไม่ได้ ผมมองไม่เห็นว่าทำไมพรรคประชาธิปัตย์จึงควรจะไปอยู่ในวงจรของการตั้งรัฐบาลที่มีที่มาและที่ๆจะไปขัดกับอุดมการณ์พรรคฯขนาดนั้น ผมคงต้องยืนยันเหมือนเดิมว่า “คนอื่นในพรรคประชาธิปัตย์จะคิดอย่างไร อยากเป็นรัฐบาล อยากร่วมรัฐบาลหรือไม่ผมไม่ทราบ แต่ด้วยสถานการณ์แบบนี้ ผมว่าเราควรทำหน้าที่เป็นฝ่ายนิติบัญญัติ ทำหน้าที่ตรวจสอบรัฐบาล อย่างเข้มแข็งบนหลักการและเหตุผลที่ถูกต้อง ของระบอบประชาธิปไตย”

ณัฏฐ์ บรรทัดฐาน
ต

ขอพูดตรง ๆ ว่าที่ผ่านมาพรรคไม่ค่อยดี ท่านทั้งหลายก็ทราบอยู่แล้วว่ามีการลาออกกัน ตนก็ต้องมาทบทวน เพราะเรานำของฝรั่งมาใช้ แล้วพวกเรามีจิตวิญญาณมากน้อยแค่ไหน ในสหรัฐอเมริกา อังกฤษ เขาก็เลือกหัวหน้าพรรคแต่ไม่ค่อยขัดแย้ง หลังจากเลือกตั้งเสร็จเขาจะรวมเป็นหนึ่ง เพื่อสู้กับพรรคอื่น

ไตรรงค์ สุวรรณคีรี
ท

วันนี้คณะกรรมบริหาร และ ส.ส. ได้มีมติเสียงข้างมากถึง 61:16 เสียง ในการตัดสินใจทางการเมืองที่ขัดต่ออุดมการณ์พรรคอย่างชัดเจน และไม่เห็นความสำคัญต่อคะแนนเสียง 3.9 ล้านเสียง ที่ลงคะแนนด้วยความยึดมั่นในอุดมการณ์ ผมไม่มั่นใจว่าก่อนการลงมติดังกล่าว ที่ประชุมได้ขอมติเพื่องดเว้นการบังคับใช้อุดมการณ์พรรคข้อที่ 4 และจุดธูปขอขมาดวงวิญญาณผู้ก่อตั้งและอดีตสมาชิกพรรคก่อนหรือไม่ ว่าวันนี้จะมีมติที่อัปยศที่สุดต่อการดำรงอยู่ของพรรคประชาธิปัตย์ แต่ด้วยความเป็นสมาชิกตัวเล็ก ๆ คนหนึ่ง จึงไม่มีความสามารถที่จะเปลี่ยนแปลงหรือขัดขืนใด ๆ ได้ แต่ผมขอเลือกที่จะรักษาอุดมการณ์ประชาธิปัตย์เอาไว้กับตัว แล้วขอออกมาจากพรรคปลอม ๆ ที่ไม่เหลือแก่นแท้ของประชาธิปัตย์อีกต่อไป

ทัดชนม์ กลิ่นชำนิ

ส.ส.ปชป.บอกว่าร่าง iLaw ผ่านยาก เพราะ เปิดช่องให้แก้หมวด 1 หมวด 2 ที่รัฐสภาไม่อยากให้แก้ ถามจริงจะหวงอะไรกันนักกันหนา จะแก้ตรงไหน ร่างมาตราไหนใหม่ควรเป็นอำนาจ ส.ส.ร.มั้ยอ่ะ รัฐสภาจะมาบล็อกเพื่ออะไร ความกล้าหาญทางจริยธรรมในฐานะสมาชิกรัฐสภายังมีเหลืออยู่มั้ย

ทัตเทพ เรืองประไพกิจเสรี

ฝ่ายค้านอิสระคืออะไร คือการให้คุณหญิงสุดารัตน์เป็นนายกฯ หรือ ขณะนี้ประเทศใกล้จะถึงทางตัน หมดเวลาที่จะโลกสวยแล้ว เราต่อสู้กับอะไรอยู่ ควรมองถึงประเทศชาติเป็นอันดับแรก

ทยา ทีปสุวรรณ

ผมเคารพในความเห็นของทุกท่าน แต่ต้องดูองค์ประกอบว่าสามารถเกิดขึ้นจริงหรือไม่ด้วย โดยจะให้เวลาจนถึงวันที่ กกต.ประกาศรับรองผลการเลือกตั้งอย่างเป็นทางการที่ 95 เปอร์เซ็นต์ ของยอดส.ส. แต่ถ้าขั้วใดขั้วหนึ่งไม่สามารถจัดตั้งรัฐบาลได้เมื่อถึงเวลานั้น ผมขอร้องว่าอย่าดันทุรังเพื่อยื้อสถานการณ์นี้ต่อไป เพราะการไม่มีรัฐบาลจะเป็นผลเสียต่อประเทศชาติโดยรวม จะเกิดความลักลั่นในการแก้ไขปัญหาและบริหารประเทศ และกระทบต่อความเชื่อมั่นของประชาคมโลก วันนี้เป็นวันที่ต้องลำบากใจมากที่สุดอีกวันหนึ่งในชีวิตการเป็นนักการเมือง ที่ต้องทำอะไรฝืนใจตัวเอง และขัดต่ออุดมการณ์ของพรรค แต่ก็ต้องยอมรับมติที่ประชุม ส.ส.ของพรรคอย่างหลีกเลี่ยงไม่ได้ จึงขอไว้อาลัยต่อจุดยืนของตัวเอง และอุดมการณ์ของพรรค จึงขอไว้อาลัยด้วยการใส่ชุดดำอีกครั้ง ผมเชื่อว่าการลงมติไว้วางใจรัฐมนตรีที่มีมลทิน ที่เกี่ยวข้องกับยาเสพติด ขัดต่อความรู้สึกของคนส่วนใหญ่ในสังคม และขัดต่ออุดมการณ์ของพรรคประชาธิปัตย์ แต่ที่ประชุม ส.ส.มีมติ 24:17 ผมเป็นเสียงข้างน้อยยินยอมปฏิบัติตามมติพรรคด้วยความจำใจ และเศร้าใจเป็นอย่างยิ่ง เมื่อความรู้สึกของผมเห็นว่า มติของที่ประชุม ส.ส.ของพรรคขัดต่ออุดมการณ์ของพรรคประชาธิปัตย์อย่างชัดเจน จึงได้แต่งชุดดำ มาจุดธูปขอขมาต่อพระแม่ธรณีที่ไม่สามารถทำตามอุดมการณ์อุดมการณ์ของพรรคที่ได้ดำรงมานานถึง 74 ปี และเพื่อยืนยันว่าผมยังต้องสู้และพิทักษ์ไว้ซึ่งอุดมการณ์ของพรรคต่อไป

เทพไท เสนพงศ์
ถ

“ผมเสียใจที่เราทั้งสองไม่มีโอกาสจะร่วมกันสร้างชาติให้วัฒนาต่อไปได้ และผมไม่เคยคิดว่า นักการเมืองที่ทรงเกียรติอย่างท่านจะมีเล่ห์กลมากมายอย่างนี้ ผมไม่เสียดายในตำแหน่งของผมแม้แต่น้อย แต่ผมเสียดายที่ประเทศของเราไม่มีโอกาสให้ประชาธิปไตยได้อยู่บนแผ่นดินนี้นานนัก และ ผมชิงชังเหลือเกินกับผู้ที่มุ่งหาประโยชน์ใส่ตัวด้วยการหักหลังและตระบัดสัตย์ที่เคยให้ไว้แก่ ประชาชน ผมขอสาปแช่งทุกคนที่มีส่วนทำให้ประชาชนและแผ่นดินนี้ต้องย้อนกลับไปสู่อำนาจศักดินาที่กดขี่และตักตวง มันผู้ใดคิดคดทรยศต่อ ประชาชนเพื่อหวังในอำนาจบารมี ผมขอให้มัน มีอันเป็นไปต้องทุกข์ทรมานด้วยสิ้นลมก่อนจะสิ้นใจ และพบกับความวิบัติล่มสลายไปด้วยน้ำมือของประชาชนภายใน 7 ชั่วคน”

ถวัลย์ ธำรงนาวาสวัสดิ์
ธ

ผมตั้งใจเข้ามาทำงานทางการเมือง เพราะการปล่อยปะละเลยให้ผีโกงชาติหลอกหลอนไม่จบไม่สิ้น มันเกินจุดที่จะรับได้อีกต่อไป แน่นอนผมหมายถึงการ ถอนรากถอนโคนระบอบทักษิณ ซึ่งเป็นอุดมการณ์ตั้งแต่สมัยเข้าร่วมชุมนุมกับ กปปส. แล้ว ก่อนที่จะได้รับโอกาสให้เข้ามาร่วมงานกับพรรคประชาธิปัตย์

ธนัตถ์ ธนากิจอำนวย
น

พรรคประชาธิปัตย์นี่แหละ ที่ตัวผมเองและคอการเมืองหลายคนมองว่าจะเอาอย่างไรแน่ ต่อให้คุณอิภิสิทธิ์บอกว่าจนถึงวันนี้ พล.อ.ประยุทธ์และพรรคพลังประชารัฐยังไม่มีอะไรน่าสนใจให้ประชาธิปัตย์ไปจับมือด้วยก็ตาม ประเด็นคือคุณอภิสิทธิ์บอกว่าจนถึงวันนี้ ไม่ได้หมายถึงหลังจากนี้หรือจนถึงวันเลือกตั้ง ซึ่งเป็นธรรมดาที่คุณอภิสิทธิ์จะสงวนท่าทีก่อน และหากเป็นเช่นนั้นประชาธิปัตย์จะเป็นพรรคใหญ่ในพรรคร่วม แล้วจะมีอำนาจต่อรองที่สูงมาก จนพรรคพลังประชารัฐก็ต้องยอมให้กระทรวงใหญ่ๆ

นพพร ขุนค้า, แค่พรรคพลังดูดยังไม่พอ! “อ.นพพร” เชื่อ ปชป.จะเป็นตัวแปรให้ “ลุงตู่” เป็นนายกฯ
บ

ผมย้อนถามเถ้าแก่ไปว่า ทำไมไม่ดีก็เห็นรัฐบาลเขาคุยนักหนาไม่ใช่หรือว่าเศรษฐกิจดี พี่น้องครับ เถ้าแก่ตอบมากลับมาสะใจจริง ๆ ว่า "มันดีเฉพาะพวกมัน"

บัญญัติ บรรทัดฐาน
พ

ขอขอบพระคุณประสบการณ์และมิตรภาพ ที่พรรคประชาธิปัตย์มอบให้ครับ ผมขอลาออกจากสมาชิกพรรคทันทีครับ คำไหนคำนั้นครับ

พริษฐ์ รัตนกุล เสรีเริงฤทธิ์

กระผมนายพรรษิษฐ์ ต่อสุวรรณ สมาชิกพรรคประชาธิปัตย์ ประเภทสามัญเลขที่ 43414075 โดยผมได้สมัครเป็นสมาชิกตั้งแต่ปีพ.ศ. 2541 ในสมัยที่พรรคประชาธิปัตย์กำลังจะต้องตกเป็นฝ่ายค้านเพราะความนิยมกำลังถาโถมไปที่พ.ต.ท. ทักษิณ ชินวัตร และในที่สุดพรรคประชาธิปัตย์ก็พ่ายแพ้การเลือกตั้งทั่วไป และพรรคไทยรักไทยของ พ.ต.ท. ทักษิณก็ได้เป็นรัฐบาลสมัยแรก ตอนนั้นตัวกระผมเองได้หอบหิ้วปริญญาตรีและโทกลับมาจากประเทศสหรัฐอเมริกาภายหลังเหตุการณ์วิกฤติเศรษฐกิจไม่นานนัก พร้อมกับความเชื่อที่ว่าคนเราทุกคนควรมีส่วนร่วมทางการเมืองเพื่อสร้างสังคมที่ดี และการเป็นสมาชิกพรรคการเมืองก็น่าจะเป็นจุดเริ่มต้นที่ดีได้ ตลอดระยะเวลาสิบกว่าปีที่ผ่านมานั้น ผมเฝ้าติดตามความเป็นไปของการเมืองไทยในฐานะประชาชนคนไทยคนหนึ่ง ซึ่งไม่เคยมุ่งหวังที่จะเดินเข้าไปสู่สนามการเมืองแต่อย่างใด เพียงแต่ใช้กำลังกาย สมอง เวลา และโอกาสเท่าที่มีในการตอบแทนสังคมบ้างทั้งในฐานะอาจารย์ในมหาวิทยาลัย หรือนักเขียนมือสมัครเล่นในคอลัมน์หนังสือพิมพ์ฉบับต่าง ๆ ต่อเนื่องกันมาเป็นเวลาหลายปี สาเหตุที่ตอนนั้นกระผมตัดสินใจส่งใบสมัครมาที่พรรคประชาธิปัตย์แทนที่จะเป็นพรรคไทยรักไทย ซึ่งสมัยนั้นจะมีภาพลักษณ์ที่ทันสมัยกว่า และกำลังอยู่ในช่วงที่ได้รับความนิยมสูงขึ้นทั้งในสังคมเมืองและสังคมชนบท ก็เพราะว่า ตัวผมเองไม่เคยเชื่อเลยว่าเจ้าของกลุ่มทุนผูกขาดอย่าง พ.ต.ท. ทักษิณจะมีความจริงใจที่จะเสียสละในการเข้ามาช่วยเหลือประเทศชาติได้อย่างแท้จริง แต่มีความเชื่อว่าเนื้อแท้ของกลุ่มทุนผูกขาดโดยเฉพาะอย่างยิ่งกับสัมปทานของรัฐมักจะต้องเอารัดเอาเปรียบประชาชนอย่างเป็นธรรมชาติ ในขณะที่พรรคประชาธิปัตย์นั้นเป็นพรรดการเมืองที่เก่าแก่ยาวนาน มีความเป็นสถาบันการเมืองมากที่สุดเท่าที่มีอยู่ในสังคมการเมืองไทย แต่วันและเวลาสอนให้ผมได้เรียนรู้ถึงธรรมชาติของการเมืองไทยมากขึ้น ซึ่งในความเป็นจริงนั้นมีความลึกซึ้งมากกว่าภาพที่คนทั่ว ๆ ไปเห็นอยู่บนเวทีการเมืองที่เป็นทางการอยู่มากนัก แต่สำหรับผมแล้ว ช่วงเวลาสิบกว่าปีนี้ได้พิสูจน์ให้เห็นเนื้อแท้ของพรรคประชาธิปัตย์ได้เป็นอย่างดีในระดับหนึ่ง และทำให้ผมได้คำตอบมาระยะหนึ่งแล้วว่าตัวเองนั้นคิดผิด
ด้วยเหตุผลเบื้องต้นเพียง 5 ประการนี้ ก็แสดงให้เห็นแล้วว่าพรรคประชาธิปัตย์ไม่เคยมีอุดมการณ์อะไรเพื่อประโยชน์ของประชาชนและสังคมไทย พรรคจึงเป็นเพียงมายาภาพหลอกลวงคนที่สิ้นหวังกับการเมืองไทยในชั่วขณะหนึ่ง ๆ เท่านั้น ทุกวันนี้เราจะได้เห็นทั้งนายกรัฐมนตรีและคณะรัฐมนตรีแข่งกันขึ้นป้ายประชาสัมพันธ์ผลงานกันอย่างบ้าคลั่ง สมกับเป็นการเชิดปี่กลองสู้ศึกในเทศกาลเลือกตั้ง แต่กลับไม่เห็นรู้สึกถึงผลงานที่ออกมาอย่างกับในป้ายโฆษณาแต่อย่างใด ป้ายโฆษณาเหล่านี้กลับเป็นสิ่งที่ตอกย้ำให้ผู้คนซึ่งได้รับความลำบากทั้งชาวไร่ชาวนาที่ถูกกดราคาสินค้าเกษตร ทั้งคนชั้นกลางที่ถูกขูดรีดภาษีอย่างที่ไม่เคยเป็นมาก่อน ทั้งกับผู้บริโภคทั่วไปที่ถูกตีหัวจากราคาสินค้าที่ปรับขึ้นอย่างไม่เป็นธรรม ได้รู้สึกเจ็บแค้นอย่างเหนือคำบรรยาย ผมเป็นคนไทยคนหนึ่งซึ่งหมดศรัทธาต่อพรรคประชาธิปัตย์ และประสงค์ที่จะลาออกจากสมาชิกพรรคนับตั้งแต่บัดนี้เป็นต้นไป

พรรษิษฐ์ ต่อสุวรรณ
ฟ

ผมคิดว่าประชาธิปัตย์ต้องยึดมั่นในประชาธิปไตย เป๋ไม่ได้เลย ถึงบอกว่าการที่มีพรรคใหม่เข้ามา ประชาธิปัตย์ต้องกลับมาตรงกลาง แต่จริงๆ คนที่อยู่ข้างในเขารู้ว่าต้องปฏิรูป แต่เขาก็ยังทำอะไรไม่ได้ เพราะมันมีหลายก๊กหลายกลุ่มที่มีอิทธิพล มันยากมาก วันนี้เราเห็นว่าประชาธิปัตย์ขาอ่อนไป ซึ่งผมไม่เข้าใจเหมือนกัน และหลายคนในประชาธิปัตย์ก็เสียใจ ลองสังเกตดูใครที่หลังจากยุบสภาแล้วกลับเข้าไปไม่ออกมาแล้ว ผมว่าพวกนั้นคิดแบบเดียวกับผม

ฟูอาดี้ พิศสุวรรณ
ว

เดียร์ก็กลับมาดู สุดท้ายแล้วถ้าเราตั้งใจจะทำงานการเมือง สิ่งสำคัญมากๆ ก็คือตัวพรรคการเมืองเองต้องสะท้อนในความเป็นประชาธิปไตยตั้งแต่ภายในพรรคก่อน เป็นเรื่องที่สำคัญมากๆ ที่สุดอันแรก เพราะถ้าพรรคเองการตัดสินใจยังไม่สามารถที่จะเป็นประชาธิปไตย ไม่มีอิสระทางความคิดได้ แล้วถามว่าเวลาที่เราต้องไปแก้ไขปัญหาความเดือดร้อนให้กับประชาชน หรืองานนโยบายที่เราอยากจะพัฒนาไป ที่อาจจะเป็นประโยชน์ส่วนรวม แต่มันอาจจะขัดแย้งกับผลประโยชน์ของใครบางคน แล้วจะมีความอิสระในการที่จะทำงานจริงหรือไม่ คือคำถามใหญ่ที่สำคัญมากกว่า

วทันยา วงษ์โอภาสี

ผลคะแนนล่าสุดแพ้แชมป์เก่า ส.ส. 4 สมัย นายมนตรี ปาน้อยนนท์ จากพรรคประชาธิปัตย์ไม่กี่พันคะแนน แต่ยืนยันมีกำลังใจทำงานการเมืองในพื้นที่ต่อไปเพื่อช่วยเหลือประชาชนที่ได้รับความเดือดร้อนจากปัญหาราคาสินค้าการเกษตรตกต่ำและปัญหาการทำประมง ทั้งนี้ตนเพิ่งลง ส.ส.เขตเป็นครั้งแรก แต่มีกระแสตอบรับเป็นอย่างดี ดังนั้นจะไม่ทิ้งพื้นที่อย่างเด็ดขาด

วิชิต ปลั่งศรีสกุล

ผมอยากเสนอสำหรับคนที่ร่วมรัฐบาลวันนี้ ให้ตั้งเงื่อนไขเป็นสัตยาบันอีก 1 ข้อ คือขอร่วมรัฐบาลตลอดไป และยินดีรับใช้โจร โจรจะใช้อย่างไร พร้อมเป็นขี้ข้าโจร ผมจะได้ไม่ติดใจอีก เพราะชัดเจนแล้ว แต่มีการเปลี่ยนแปลงมติพรรคเหมือนไปรับคำสั่งใครมา ใครเป็นพ่อ ใครเป็นโจร จึงต้องไปประพฤติตามเขา ทุกวันนี้ไม่เห็นทำอะไรนอกจากร้องเพลงสรรเสริญเยินยอกัน ทั้งที่ชาวบ้านด่าโครมๆ ได้ข่าวว่ากำลังจะแต่งเพลงจะขอเป็นรัฐบาลตลอดไป ไม่รู้ว่าจริงหรือเปล่า

วิลาศ จันทร์พิทักษ์
ส

ขอบคุณพรรคประชาธิปัตย์ที่เคยให้โอกาสลงรับสมัครเลือกตั้ง และให้การสนับสนุนต่าง ๆ ทำให้มีประสบการณ์ที่ไม่มีโอกาสเกิดขึ้นได้ง่าย แต่เมื่อแนวทางอุดมการณ์ที่แตกต่างกัน คงขออนุญาตที่จะลาออกจากสมาชิกพรรคครับ

สมชัย ศรีสุทธิยากร

ก่อนที่จะตัดสินใจลาออกไปอยู่พรรครวมไทยสร้างชาติ ได้ปรึกษาผู้ใหญ่ โดยเฉพาะท่านชวน โดยแจ้งให้ท่านทราบว่า ทางพรรคเขาได้ทำโพลและประกาศว่าผมแพ้ พูดง่ายๆ คือ ไม่มีที่ยืน จึงเรียนกับท่านชวนไปว่า จะขอลงสู้เพื่อเป็นผู้สมัครของ ส.ส.ให้พี่น้องประชาชนเป็นผู้ตัดสิน เมื่อทางพรรคส่งได้คนเดียว เมื่อทางพรรคประชาธิปัตย์ไม่ส่งผม ก็จำเป็นที่ต้องไปหาพรรคการเมืองอื่นที่เขายินดีจะส่งเป็นผู้สมัคร

สมบูรณ์ อุทัยเวียนกุล

"ผมและพรรคประชาธิปัตย์ทำอะไรผิดมากมาย จึงลงโทษกันรุนแรงขนาดนี้ครับ"

สุรันต์ จันทร์พิทักษ์

เราได้รับการเลือกตั้งมาจากประชาชน ให้ถือกระป๋องไบกอนเขียวปราบแมลงสาบที่ชอบทำอะไรในมุมมืด ให้แตกออกจากรัง ประชาชนจะได้เห็นว่าทุกมุมมืดมีสิ่งที่ไม่ดี รัฐบาลได้เข้าไปรื้อเพื่อสกัดไม่ให้สัตว์พวกนี้มาเกาะกินประเทศ ในทางกลับกันแมลงสาบเท่านั้นถึงจะเข้าใจพวกสัตว์ ที่เป็นแมลงสาบด้วยกันดี และรู้ว่ามีพฤติกรรมอย่างไรและชอบอยู่แบบไหน ฝ่ายค้านในปัจจุบันเหมือนแมลงสาบที่กำลังแตกรัง เนื่องจากถูกไล่ฆ่า จะเห็นได้ว่าข้อวิจารณ์ต่างๆ ไม่มีข้อเสนอแนะ หรือนโยบายใหม่ๆ ให้ประชาชน

สุรนันทน์ เวชชาชีวะ